Il-Qaddej tal-Mulej Araw il-qaddej tiegħi , li jiena nwieżen, il-maħtur tiegħi li fih qalbi strieħet! Qegħedt l-ispirtu tiegħi fuqu, biex iġib il-ġustizzja lill-ġnus. Ma jgħajjatx, ma jgħollix leħnu; ma jsemmax leħnu fil-pjazez, qasba mġelġla ma jiksirhiex, musbieħ inemnem ma jitfihx. Iġib il-ġustizzja fis-sewwa. Ma jegħjiex, ma jitfarrakx, sakemm ma jwaqqafx il-ġustizzja fuq l-art; u l-gżejjer imbiegħda jistennew il-liġi tiegħu. Dan jgħid Alla, il-Mulej, li ħalaq u firex is-smewwiet, u l-medda tal-art bil-frott u l-ħdura tagħha, li jagħti l-ħajja lill-poplu li hemm fiha, u r-ruħ lil dawk li jgħixu fiha: "Jien, il-Mulej, sejjaħtlek fis-sewwa, qbadtek minn idek u ħaristek, u għamilt minnek patt tal-poplu, dawl għall-ġnus, biex int tiftaħ għajnejn l-għomja, toħroġ lill-ilsiera mill-ħabs, u 'l dawk li hemm fid-dlam minn dar l-għeluq. Jiena l-Mulej, dan hu ismi; ma nċedi lil ħadd il-glorja tiegħi; lanqas lill-idoli t-tifħir tiegħi. Il-ġrajjiet li tħabbru qabel, ara, veru seħħew. U jiena nħabbar ħwejjeġ ġodda, u nsemmagħhomlkom qabel ma jinbtu." Għanja ta' tifħir lill-Mulej Għannu lill-Mulej għanja ġdida; ħa jitla' minn truf l-art it-tifħir tiegħu! Ħa jsebbħuh il-baħar u kulma fih, il-gżejjer u min jgħammar fihom. Jerfa' leħnu d-deżert u l-ibliet tiegħu, l-irħula fejn jgħammru wlied Kedar; jgħannulu ferħana dawk li jgħammru f'Sela, jgħajtu bil-ferħ fuq qċaċet il-muntanji. Ħa jagħtu glorja lill-Mulej u jxandru t-tifħir tiegħu fil-gżejjer. Joħroġ il-Mulej bħal wieħed qawwi, u jqanqal bħal gwerrier il-ħeġġa tiegħu; jgħajjat l-għajta tal-gwerra, ħa juri kontra l-għedewwa l-qawwa tiegħu. Ili ħafna żmien inżomm is-skiet, qgħadt bi kwieti u trażżant. Bħal mara fl-uġigħ tal-ħlas se ngħajjat, nonfoħ u nilheġ f'nifs wieħed. Il-muntanji u l-għoljiet nagħmilhom ħerba, innixxfilhom ħdurithom kollha. Inbiddel ix-xmajjar f'xagħri, u nnixxef l-ilma qiegħed. Inmexxi lill-għomja fi triq li ma jafuhiex; mogħdijiet li ma jafuhomx inqabbadhom. Id-dlam inbiddlu f'dawl quddiemhom, it-triqat mgħawġa niddrittahom. Dan kollu nagħmlu għalihom, u qatt iżjed ma nabbandunahom. Iduru lura kollhom mistħija, dawk kollha li jittamaw fl-idoli, dawk li jgħidu lix-xbihat: "Intom allatna." Qatt ma jitgħallmu Intom torox, isimgħu! Intom għomja, ħarsu u araw! Min hu agħma ħlief il-qaddej tiegħi? Min hu trux bħall-messaġġier li bgħatt? Min hu agħma bħall-maħbub tiegħi? U trux bħall-qaddej tal-Mulej? Jara ħafna ħwejjeġ, u ma jagħtix kas; widnejh miftuħa, iżda ma jismax. Għad li għoġob lill-Mulej bil-ġustizzja tiegħu li jkabbar u jsebbaħ il-liġi tiegħu, hu poplu misruq u mneżża' ; maqbudin ilkoll fil-ħofor, magħluqin fil-ħabsijiet. Ħatfuhom u ħadd ma ħelishom; neżżgħuhom u ħadd ma jgħajjat: Rodd! Min minnkom jagħti widen għal dan, u jaħseb fih u jisma' għal li ġej? Min kien li telaq lil Ġakobb biex jisirquh? Min telaq lil Iżrael għall-priża? Mhux il-Mulej, għax kontrih dinbu? Ma ridux jimxu fi triqatu, u l-liġi tiegħu ma obdewhiex. Għalhekk sawwab fuqu n-nar tal-korla tiegħu, u l-qilla tal-gwerra, qabdet ħuġġieġa madwaru u ma ndunax; ikkunsmatu, u ma daħħalx f'rasu.